
ועדת משנה של ועדת העבודה, הרווחה והבריאות

לטיפול בצעירים וצעירות חסרי בית

28/06/2016

הכנסת העשרים
מושב שני
<פרוטוקול מס' 6>
מישיבת ועדת המשנה של ועדת העבודה, הרווחה והבריאות
לטיפול בצעירים וצעירות חסרי בית
יום שלישי, כ"ב בסיון התשע"ו (28 ביוני 2016), שעה 12:00
<סדר היום:>
<ישיבת מעקב אחר ביצוע תכנית משרד האוצר ומשרד הרווחה והשירותים החברתיים לטיפול בחסרי בית צעירים על ידי הרשויות המקומיות>
נכחו:

<חברי הוועדה:> 
מירב בן ארי – היו"ר
חברי הכנסת:
דב חנין
<מוזמנים:> 
	ציפי נחשון גליק
	–
	מפקחת ארצית לטיפול באלימות במשפחה, משרד הרווחה והשירותים החברתיים

	עידית שקר
	–
	מפקחת ארצית על פרט, ליווי ומעקב בוגרים, חסות הנוער, משרד הרווחה והשירותים החברתיים

	מומי אלמוג
	–
	מנהל המחלקה לנוער, צעירים ושירותי תקון, עיריית חיפה

	אילה קדמי חקלאי
	–
	מנהלת תחום מחוברי בית, קידום נוער, עיריית ירושלים

	רעות גיא
	–
	ראש תחום קצה ונערות, על"ם - עמותה למען נוער במצבי סיכון ומצוקה

	הדס גול
	–
	מנהלת גלגל ושלטר, על"ם - עמותה למען נוער במצבי סיכון ומצוקה

	נעמי אדלר
	–
	חסרת בית לשעבר, על"ם - עמותה למען נוער במצבי סיכון ומצוקה

	נטלי אלקיים
	–
	חסרת בית, על"ם - עמותה למען נוער במצבי סיכון ומצוקה

	מור ארם
	–
	מנהלת פורום ארגוני צעירות

	אריאלה רבינוביץ
	–
	יו"ר עמותת אותות

	תמר אלון
	–
	מנכ"לית עמותת אותות

	אסף שמול
	–
	מנהל תחום, עמותת אותות

	אלון ברמי
	–
	מנהל תחום פיתוח משאבים, עמותת אותות

	רעות כהן
	–
	עו"ד, איתך - משפטניות למען הצדק החברתי

	נטע דובדבני
	–
	מנהלת מקלט חרום, הבית של הלל, עמותת הלל

	יגאל גולדשטיין
	–
	מנכ"ל עמותת החוט המשולש


לרשימת השדלנים שנכחו בדיון – ראו בקישור זה.

<מנהלת הוועדה:>
ענת כהן
<רישום פרלמנטרי:>
אהובה שרון, חבר המתרגמים
<ישיבת מעקב אחר ביצוע תכנית משרד האוצר ומשרד הרווחה והשירותים החברתיים לטיפול בחסרי בית צעירים על ידי הרשויות המקומיות>
<היו"ר מירב בן ארי:>
שלום לכולם. אני שמחה לפתוח את ישיבת ועדת המשנה של ועדת העבודה, הרווחה והבריאות, ועדת המשנה לטיפול בצעירים וצעירות חסרי בית. היום ה-28 ביוני 2016, כ"ב בסיון התשע"ו.
לפני שאנחנו מתחילים. לפני כן היה איזשהו שיח מה יקרה עם הוועדה במושב הבא. ועדת המשנה תמשיך לפעול כל עוד אני בוועדת העבודה והרווחה ותמשיך לעסוק בנושא. הוועדה תקיים מעקבים וגם נצא לשטח. עם הוועדה או בלי הוועדה, אני בכל מקרה מסיירת. כאמור, הוועדה תמשיך לפעול ותעשה את תפקידה.

המטרה של המפגש היום היא לעשות איזשהו מעקב, גם על מה שקורה ברשויות אבל גם אחרי התכנית לסיוע בשכר דירה לצעירים וצעירים חסרי בית.

אני רוצה לקיים דיון פתוח. הפורום שנמצא כאן הוא פורום שאני מכירה היטב והוא פורום חשוב מאוד. אני רוצה לחלק את הדיון לשני חלקים. אין לנו הרבה זמן ולכן נצטרך להיות ממוקדים ולכן אני מבקשת לא לחזור על דברים שנאמרו.

אנחנו נתחיל קודם כל עם המעקב אחר הרשויות הגדולות שאלה הן ירושלים, תל אביב וחיפה. כמובן ציפי גם תעדכן אותנו לגבי המרחבים הפתוחים ודירות מעבר. נמצאים כאן הארגונים והרשויות. לאחר מכן אנחנו נדבר על התכנית לסיוע.

קבענו כבר ישיבה נוספת ב-27 ביולי בשעה 9:00 בבוקר וזאת תהיה הישיבה האחרונה לפני סיום המושב. מי שרוצה, מוזמן להשתתף בה. אנחנו רוצים לגבש חוק שמתעסק בחסרי בית. כרגע אנחנו יושבים בפורום מצומצם רק כדי לגבש איזושהי הצעת חוק בנושא של טיפול בחסרי בית ועל זה יהיה הדיון. שוב, זה פתוח ושום דבר לא מגובש. הכול בפתח של הפתח. רק כדי לבוא ולראות. יכול להיות שגם לא יהיה, אבל אני כן חושבת שאם נוכל לקדם את זה, מה טוב.

נתחיל עם מה שקורה בעיר הבירה ירושלים ונשמע את העירייה, את השטח ואת ציפי. 

עיריית ירושלים, בבקשה.

<אילה קדמי חקלאי:>
למען האמת, אין לי הרבה דברים לחדש. את רוב הדברים את יודעת כי שמעת אותם במפגש שהתקיים באנה טיכו.

<היו"ר מירב בן ארי:>
תציגי את עצמך.

<אילה קדמי חקלאי:>
אני מנהלת תחום מחוסרי בית ודרי רחוב, קידום נוער וצעירים בעיריית ירושלים.

<היו"ר מירב בן ארי:>
חבר הכנסת חנין, תרגיש בנוח. אתה אורח הכבוד שלנו.

<דב חנין (הרשימה המשותפת):>
תודה.

<אילה קדמי חקלאי:>
אחד הדברים המאוד טובים ועקביים שמתרחשים ובאופן קבוע, אלה ישיבות קבועות עם העירייה ועם המגזר השלישי כאשר כל מיני נושאים מועלים לדיון ונגזרת מכך תכנית עבודה. הנושא של מיפוי מענים עירוניים בשלבי סיום והוא דינאמי כי כל הזמן פתרונות מסוימים מתגלים לנו, מוקמים, נסגרים וכולי.

יש דיונים לגבי השלטרים והוקצה כסף לתת מענה של הלנת חירום לצעירים אבל עדיין לא נמצא מקום.
<היו"ר מירב בן ארי:>
השלטר של הבנים, יש לו מקום?

<אילה קדמי חקלאי:>
לשלטר של הבנים אין מקום. זאת אומרת, יש עכשיו איזשהו מקום בתלפיות עליו שמעתי.

<היו"ר מירב בן ארי:>
הבנתי שזה לא ממש.

<אילה קדמי חקלאי:>
נכון, כי שכר הדירה הוא מאוד מאוד גבוה. שכר הדירה הוא משהו כמו 400 אלף שקלים.

<היו"ר מירב בן ארי:>
מי מחפש עוד מבנים? מי האיש שמחפש או שהעמותה מחפשת?

<אילה קדמי חקלאי:>
גם העמותה אבל יש שיתוף פעולה עם מחלקת בינוי של העירייה שמחפשת מקום. 

<היו"ר מירב בן ארי:>
הדס, אתם מחפשים מבנה?

<הדס גול:>
הבנים הם לא אצלנו. 

<היו"ר מירב בן ארי:>
נכון. זה רק של העירייה. נכון.

<אילה קדמי חקלאי:>
מחלקת מבנים של העירייה מאוד אקטיבית בעניין ומחפשת מבנה והעמותה מחפשת מבנה. משהו נמצא בתלפיות אבל שכר הדירה מאוד גבוה. תקציב הרווחה הוא משהו כמו 160 אלף שקלים לשנה והם שם יצטרכו לשלם חצי מיליון שקלים. זה משהו שאי אפשר לעמוד בו.

בישיבה האחרונה שלנו עלו רעיונות לפתוח שלטרים לאו דווקא באיזשהו מבנה תעשייתי אלא לנסות למצוא סוג של וילה באחת מהשכונות, לא המרכזיות אלא בפרברים, של ירושלים. יש על זה מחלוקות. זה בדיון אבל תיעשה בדיקה גם בעניין הזה. לשלטר של הבנים אין מקום.

לגבי הבנות, נמצאות כאן נציגות של על"ם והן יודעות שבעיקרון כנראה יש מבנה ומחכים לחתימת החוזה.

<היו"ר מירב בן ארי:>
כן, אבל המבנה הזה תיכף בורח לנו מהידיים.

<אילה קדמי חקלאי:>
חסר כסף לשיפוצים.

<היו"ר מירב בן ארי:>
מה שחסר כאן זה סכום של מאתיים אלף שקלים. בואו נסגור את זה אחת ולתמיד. מאתיים אלף שקלים. שמעתי את ראש העיר שאמר שהוא ימצא לזה פתרון ושמעתי גם את ציפי שאמרה שהיא לא יכולה לממן שיפוץ. יש כאן שלטר, יש מבנה – בניגוד למצב אצל הבנים – יש בנות שחיות ברחוב במשך רוב היום וכל זה בגלל מאתיים אלף שקלים. אני כבר פניתי לשני חבר'ה אצלי שיתרמו. גם אם אנחנו באים וגם אם אני מביאה פילנתרופיה שכל אחד מהם יתרום חמישים אלף שקלים, מה קורה? אי אפשר לעשות משהו? מה התקציב השנתי של הבנות? 1.2 מיליון? הרי נשאר המון כסף.

<ציפי נחשון גליק:>
אבל אי אפשר לתת לשיפוצים ולא להצטיידות. אלה לא הסעיפים בשביל להחזיק את התכנית הזאת. אני מצטערת.

<היו"ר מירב בן ארי:>
אנחנו הקצבנו את הכסף בתחילת 2016. חצי שנה כבר מאחורינו.

<ציפי נחשון גליק:>
אני אומר לך שני דברים. המשרד מחזיק אלפי מסגרות. הוא לא משלם הצטיידות והתאמת מבנה. זה דבר אחד. אם הוא ייתן פה, הוא יצטרך לתת לאלפי תכניות והוא לא יצא מזה. אני הצלחתי לשכנע את מנהל אגף התקציבים אצלנו שהתכנית הזאת היא במאה אחוזים מימון משרד. אני חושבת שעיריית ירושלים יכולה להתגייס באופן חד פעמי ולתת 25 אחוזים, מה שהיא צריכה בדרך כלל לעשות בכל תכנית, ולאשר את ההצטיידות הזאת.

<היו"ר מירב בן ארי:>
אני דיברתי עם ראש העיר. הוא טוען שהשיפוץ עולה 400 אלף שקלים והוא כבר נותן מאתיים אלף שקלים. זאת אומרת, הוא לא אמר שהוא לא נותן. 

<רעות גיא:>
בוועדת מכרזים של עיריית ירושלים אושרו מאתיים אלף שקלים.

<היו"ר מירב בן ארי:>
מאתיים אלף שקלים כבר אושרו. 

<רעות גיא:>
נכון. בוועדת מכרזים.

<היו"ר מירב בן ארי:>
אז השיפוץ וההצטיידות של המבנה הזה מגיע ל-400 אלף שקלים לפי הערכה של האדריכלית שעשתה את זה?

<רעות גיא:>
כן. בהתנדבות.

<היו"ר מירב בן ארי:>
יש כבר את הכסף של ירושלים. אני לא יודעת, תגידי לי, את רוצה שאני אדבר עם מישהו? אנחנו מדברים על מאתיים אלף שקלים, על כסף שיש לנו למימון מלא. אני כבר פניתי לחברים שלי לגייס כסף אבל זה קצת נראה לי מוזר שאני, חברת כנסת, צריכה לפנות לחברים שלי העשירים שיבואו וייתנו כסף. 

<דב חנין (הרשימה המשותפת):>
זה נראה לי מאוד מאוד בעייתי. גברתי, אם אפשר לומר כמה מלים ברמה היותר כללית. אני מיד צריך לרוץ לוועדת הכלכלה.

אני לא חבר בוועדה הזו אבל אני שמח תמיד לבוא לדיונים שלה.

<היו"ר מירב בן ארי:>
אתה אורח הכבוד שלנו.

<דב חנין (הרשימה המשותפת):>
תודה. נעשית כאן עבודה מאוד חשובה ואני חושב שיש גם התקדמות. אני אומר את זה לא רק בהיבט של עיריות אלא גם בהיבט של משרד השיכון עם הנוהל שהם הוציאו וכדומה. כמו שגברתי תראה גם בדיון ההמשך, יש לנו גם נייר של עמותת איתך שעברתי עליו לקראת הדיון הזה – ואנחנו רואים את אותו הדבר גם בעיריית ירושלים – כדי שהדברים יצאו מן הכוח אל הפועל, צריך איזשהו סוג של סגירת מעגלים. סגירת המעגלים הזו, אגב, לא כוללת מהפכות גדולות. היא כוללת הרבה פרטים קטנים, ואגב, זה גם לא כסף גדול. אבל נדמה לי שמה שגברתי עושה בדיון הזה, זה בדיוק הדבר שצריך לנסות לעשות. לעבור חוליה חוליה ולראות איך אנחנו סוגרים את המעגלים ואיך עושים עוד חצי סיבוב של הבורג כדי שאותם מהלכים גדולים שכבר מתחילים לצאת לפועל, באמת יושלמו ויעשו את מה שהם צריכים לעשות.

<היו"ר מירב בן ארי:>
אני מודה לך כי זה באמת מה שאנחנו עושים כאן בכל דיון. 

ציפי, עכשיו ששמעת על המאתיים אלף שקלים של עיריית ירושלים. ידעת שהם שמים מאתיים אלף שקלים?

<ציפי נחשון גליק:>
כן. 

<היו"ר מירב בן ארי:>
מה אפשר לעשות? למי צריך לפנות כדי לשחרר את הכסף ואפילו לתת משהו? אני לא מצליחה להבין למה אני צריכה ללכת לחפש פילנתרופים כשיש לי כסף, עשרים מיליון שקלים שאישרתי אותם.

<ציפי נחשון גליק:>
אני מסבירה לך שזה לא מיועד להצטיידות.

<היו"ר מירב בן ארי:>
עם מי צריך לדבר כדי שיוכנס שם סעיף שכתוב בו שיפוץ והצטיידות ספציפית למקרה כזה?

<ציפי נחשון גליק:>
לחשב הכללי.

<היו"ר מירב בן ארי:>
זה נחמיה קין?

<ציפי נחשון גליק:>
אני לא יכולה לפנות אליו. יש ממונים מעלי.

<היו"ר מירב בן ארי:>
אני רוצה לשחרר את הפקק. מה שאת אומרת לי כרגע זה או שפילנתרופיה מביאה מאתיים אלף שקלים - - -

<ציפי נחשון גליק:>
או הרשות המקומית.

<היו"ר מירב בן ארי:>
גם את, רעות, שמעת מראש העיר שאמר לך שהוא נותן את כל ה-400 אלף שקלים?

<רעות גיא:>
הוא אמר את זה בדיון. הוא אמר שאין בעיה תקציבית ושזה פתיר. הוא אמר שלא על זה יקום וייפול. הוא ביקש מאתנו לפנות ללשכת ראש העיר.

<היו"ר מירב בן ארי:>
ואת פנית ללשכת ראש העיר.

<רעות גיא:>
פנינו במכתב. הגשנו את הצעת המחיר לשיפוץ המבנה וכרגע לא קיבלנו מענה שנמצא הכסף או משהו כזה.

<היו"ר מירב בן ארי:>
אבל קיבלתם מענה שיש מאתיים אלף שקלים.

<רעות גיא:>
קיבלנו מענה הוא מעביר את זה לטיפול של אגף הרווחה בעיריית ירושלים ומאז לא קיבלנו דבר.

<היו"ר מירב בן ארי:>
אגף הרווחה אמר לך שיש החלטה?

<רעות גיא:>
הוא לא אמר לא כן ולא לא.

<קריאה:>
הם אמרו שיש מאתיים אלף שקלים אבל צריך עוד מאתיים אלף שקלים.

<היו"ר מירב בן ארי:>
הסאגה הזו חייבת להסתיים. זה ממש מטריד אותי.

על השלטר לבנות - דיברנו, לגבי הבנים - אתם מחפשים מבנה. מבחינת תקציב, יש לכם לשיפוץ והצטיידות?

<אילה קדמי חקלאי:>
תלוי במבנה. זה לא הגיע לשלב הזה. 
<היו"ר מירב בן ארי:>
אבל מישהו שם צריך להתחיל לחפש מבנה כמו שצריך. חייבים להתקדם עם זה. אנחנו כבר בחודש יוני. אנחנו שמנו יעד. זה נמצא בסדר עדיפויות?

<אילה קדמי חקלאי:>
זה נמצא בסדר עדיפויות. זה נמצא על שולחן העבודה. יש מפגשים וישיבות. זה לא משהו שנשכח. אכן יש צורך אמיתי.

<היו"ר מירב בן ארי:>
אני יודעת.

<אילה קדמי חקלאי:>
בגלל הצורך האמיתי אנחנו לא יכולים ללכת לישון. 

<היו"ר מירב בן ארי:>
אני אמשיך לעקוב לגבי הבנים ולגבי הבנות, אני אטפל.

הייתי בדיורית של החרדיות של אותות בירושלים. ציפי, היית שם?

<ציפי נחשון גליק:>
עוד לא.

<היו"ר מירב בן ארי:>
תלכי. זה מקסים. מקום יפה. הבנות נכנסו לשם?

<קריאה:>
היא כבר מלאה. 

<קריאה:>
אתמול ציפי הייתה אצלנו בתל אביב.

<היו"ר מירב בן ארי:>
היא עושה סיורי שטח. ספרו לנו על הדיורית בירושלים.

<תמר אלון:>
הדיורים נפתחה בינואר.

<היו"ר מירב בן ארי:>
היא במימון מלא של משרד הרווחה?

<ציפי נחשון גליק:>
לא. בתל אביב זה במימון הקרן למפעלים מיוחדים שיוצאת אחרי חצי שנה ואז המשרד נכנס. בירושלים אותו הדבר. בירושלים אנחנו נעשה מיזם משותף עם העמותה.

<היו"ר מירב בן ארי:>
המקום נפתח ויש בו 16 בנות.

<תמר אלון:>
ויש המתנה.

<אסף שמול:>
יש 16 צעירות בדיורית עם רשימת המתנה ארוכה.

<היו"ר מירב בן ארי:>
מה עוד קורה בירושלים?

<אילה קדמי חקלאי:>
רק דברים טובים. 

<היו"ר מירב בן ארי:>
מה עוד קורה מבחינת חסרי הדיור? יש לך דירות מעבר?

<אילה קדמי חקלאי:>
יש לי דירות מעבר. דירות המעבר עובדות ופועלות. הצורך הוא באמת באיזושהי פונקציה אמיתית ובסיסית בהלנות חירום בשלטר לצעירים.

<היו"ר מירב בן ארי:>
השלטר, זו הנקודה שלנו.

<אילה קדמי חקלאי:>
כן. זאת הנקודה העיקרית והמרכזית. זה חייב להיפתח. אתמול הייתה לנו עוד הפעם ישיבה גדולה ואחת השאלות שהועלתה שם הייתה שצריך כבר לפתוח. אכן יש התגייסות אבל מה לעשות, אנחנו יכולים רק להשקיע מאמצים.

<היו"ר מירב בן ארי:>
אנחנו נסיים את הסאגה הזאת של מאתיים אלף שקלים.

<אילה קדמי חקלאי:>
זה מעבר לדיונים המקצועיים.

<היו"ר מירב בן ארי:>
ציפי, מה עוד יש בירושלים? יש את הדיורית שראינו. יש דירות מעבר.

<אילה קדמי חקלאי:>
דירות המעבר הן שלנו, של קידום נוער.

<היו"ר מירב בן ארי:>
רק שלכם?

<אילה קדמי חקלאי:>
כן. שלנו. יש כל מיני וריאציות של דירות מעבר. יש פתרונות לינה של המגזר השלישי.

<עידית שקר:>
דירות לבוגרי חסות הנוער. 

<היו"ר מירב בן ארי:>
שלוש דירות לצעירים.

<עידית שקר:>
לצעירים.

<אסף שמול:>
שתיים לצעירות ואחת לצעירים.

<היו"ר מירב בן ארי:>
שגם זה יחד עם עמותת אותות?

<עידית שקר:>
כן.

<היו"ר מירב בן ארי:>
החוט המשולש, יגאל. מה קורה אצלך? דיברת אתי על איזושהי בעיה.

<יגאל גולדשטיין:>
אצלנו זה לצעירים בכל הארץ שנמצאים בהוסטלים שלנו. במרחב בעיר זה מגיל 14 עד 25. זה בעצם מרחב יום מ-10:00 בבוקר עד 10:00 בלילה.

אני מצטרף לנאמר כאן שהחוסר העיקרי הוא בדיור חירום. בשלב העתידי גם נדבר על דיור חירום לנוער עד גיל 18.

<היו"ר מירב בן ארי:>
אבל יש לך גם את ההוסטל בו הייתי. מקסים.

<ציפי נחשון גליק:>
יש לו הוסטל לבנים והוסטל לבנות.

<היו"ר מירב בן ארי:>
שני ההוסטלים מלאים?

<ציפי נחשון גליק:>
ויש לו מרחב שעובד במיזם.

<היו"ר מירב בן ארי:>
הייתי במרחב. יש לך רשימות המתנה להוסטלים?

<יגאל גולדשטיין:>
כן. כל הזמן אבל זה מכל הארץ ולא קשור לירושלים.

<היו"ר מירב בן ארי:>
פיזית הם נמצאים בירושלים.

<יגאל גולדשטיין:>
להוסטל יש לי תקופה של שנה וחצי או לצעירים או לצעירות, כולל צעירות בהריון. זה פרויקט ארצי ובאים מכל הארץ.

<היו"ר מירב בן ארי:>
נכון. הייתי בהוסטל בו היו צעירות בהריון.

תגיד מילה על אנה, שם היינו בשבוע שעבר.
<יגאל גולדשטיין:>
אנה, פרויקט חברתי, מסעדה חברתית שנפתחה לפני חודש וחצי יחד עם קרן דואליס.

<היו"ר מירב בן ארי:>
מקסים.

<יגאל גולדשטיין:>
יחד עם ביטוח לאומי.

<היו"ר מירב בן ארי:>
ציפי, אני אקח אותך לאכול שם צהרים.

<יגאל גולדשטיין:>
ציפי הייתה מוזמנת אבל לא יכלה להגיע.

זה מיזם דומה למה שקורה בתל אביב. אמורים להיות מועסקים שם בין שמונה ל-12 צעירים. דרך עוד לא יודעים מה המספר. אגב, אלה בני נוער בהגדרה. כרגע זה עד גיל 18 ואנחנו מנסים להרחיב את זה.

<היו"ר מירב בן ארי:>
הם מהמרחב או מההוסטלים?

<יגאל גולדשטיין:>
אפשר מכל מקום להפנות. זה פשוט עובר דרך העובדת הסוציאלית שאנחנו מעסיקים בפרויקט אבל אפשר להפנות מכל הפרויקטים. אנחנו בקשר עם כולם. באופן טבעי יגיעו חבר'ה מתוך המרחב. אנחנו מכניסים שניים בשבוע הבא ואלה חבר'ה שמגיעים דרך קידום נוער. זה עובד בשיתוף פעולה. יהיו שם בין שמונה לעשרה בשנה שיעברו הכשרה בתחום של המטבח. בינתיים האוכל טעים. 

<היו"ר מירב בן ארי:>
גם אני הייתי בפתיחה בשבוע שעבר והיה מקסים. אנחנו נשלח היום מייל לכל חברי הכנסת, למרות שלא שלחתי בשבוע שעבר כי רן מלמד מ-ידיד פשוט שלח לכולם. אני אשלח מייל לכל חברי הכנסת. זה נמצא ברחוב אנה טיכו.

<יגאל גולדשטיין:>
לא. הבית נקרא בית אנה טיכו. מוזיאון אנה טיכו. הרחוב הוא רחוב הרב קוק.

<היו"ר מירב בן ארי:>
ניתן להם את הפרטים. זה עסק חברתי מקסים. פגשנו שם גם את הצוות וגם כמובן את יגאל ודנה ואת אנשי קרן דואליס. מקום מקסים וגם יש לו מטרה טובה. רציתי לכתוב לחברי הכנסת כבר אז, אבל רן מלמד היה מאוד מעורב וזה בסדר.

<נטע דובדבני:>
עוד משהו קטן על ירושלים. אני מ-הלל, מהלנת חירום של הלל. אני רוצה לומר שאנחנו נמצאים בירושלים ונותנים מענה ארצי. מדברים על השלטרים ועל הלנות חירום שזה באמת מאוד חשוב אבל בשלב כלשהו נצטרך לחשוב גם על ההמשך. אצלי כל השנה כמעט מלא. בדיוק עכשיו סיימנו שנה ועברו משהו כמו שישים אנשים במהלך השנה.

<היו"ר מירב בן ארי:>
תסבירי המשך.

<נטע דובדבני:>
דירות מעבר, דירות מדרגה ולא רק לאלה שיוצאים מבתים חרדים. השלטרים התמלאו.

<היו"ר מירב בן ארי:>
יש דירות בירושלים שהן לא רק לאלה שיצאו בשאלה.

<נטע דובדבני:>
נכון אבל הן לא מספיקות. החבר'ה שנמצאים אצלי, הדיורית כבר מלאה, דירות המעבר מלאות, יש שם מקום אולי לשמונה אנשים. השלטרים התמלאו מהר ואני שואלת מה אחר כך.

<היו"ר מירב בן ארי:>
בירושלים יש רק דיורית אחת לצעירות הדתיות. הן לא נראו לי כל כך חרדיות ולכן אני קוראת להן דתיות.

<יגאל גולדשטיין:>
למרות שמתחילות להיכנס גם חרדיות.

<היו"ר מירב בן ארי:>
זה מאוד מאוד חשוב שיהיה משהו שבנות דתיות יוכלו להיות בו. הן דיברו על השבת. אין לנו תכנית להקים דיורית רגילה בירושלים כמו שיש בתל אביב?

<ציפי נחשון גליק:>
אולי בשנה הבאה. אם תהיה תוספת תקציב ויהיה צורך, אז כן.

<היו"ר מירב בן ארי:>
יש צורך. 

<ציפי נחשון גליק:>
את לא צריכה להכניס מהלנת חירום לדיורית. את צריכה לדירת מעבר.

<נטע דובדבני:>
צריך איזשהו מענה.

<היו"ר מירב בן ארי:>
אנחנו נשב ונכין רשימה ל-2017 ונעשה תכנית. אתמול כחלון הסתכל עלי בישיבת הסיעה ושאל אותי כמה כסף ואמרתי שלא התכוננתי לזה. בואי נתכונן לזה.

<קריאה:>
עוד עשרים מיליון.

<היו"ר מירב בן ארי:>
שקודם כל יביא מאתיים אלף שקלים. אנחנו נשב על זה בשקט, את ואני, ונחשוב. צריכה להיות דיורית.

<יגאל גולדשטיין:>
אם אפשר להוסיף. יש עוד בעיה אחת שפחות דנים בה כאן וזה מה שנקרא דיור חירום לנוער מתחת לגיל 18. אתנחתא מלאה בירושלים ויש גם חבר'ה שלא מתאימים לשם. זה נושא עליו דובר גם במשרד וציפי העלתה אותו. 

<היו"ר מירב בן ארי:>
ציפי, גם זה התחום שלך, החבר'ה שמתחת לגיל 18?

<ציפי נחשון גליק:>
כן. 

<עידית שקר:>
אנחנו מתעסקים בזה.

<היו"ר מירב בן ארי:>
אבל אתן לא ביחד.

<ציפי נחשון גליק:>
חסות הנוער במשרד הרווחה.

<היו"ר מירב בן ארי:>
ישבתי גם עם טלי.

יש גם את המבשר הטוב שהייתי בו.

<יגאל גולדשטיין:>
עוד מעט יהיה מבשרת טוב.

<היו"ר מירב בן ארי:>
נכון, אבל אין משהו כמו אתנחתא.

<יגאל גולדשטיין:>
משהו שהוא פחות מקביל אפילו מאתנחתא.

<היו"ר מירב בן ארי:>
בתל אביב יש מקום אחר, יש את בית השנטי.

<יגאל גולדשטיין:>
יש רק צעירים מדברים.

<היו"ר מירב בן ארי:>
ההערה שלך היא לעניין. בתל אביב יש כמה.

<ציפי נחשון גליק:>
מה שיגאל מתכוון זה שהגיע הזמן להקים מסגרות לנוער מתחת לגיל 18 שמקבלות בכל שעה ובכל מצב ללא תנאי וללא תכנית שבבוקר צריך לקום. יכול להיות שהנער ייכנס בשעה 3-4 לפנות בוקר כי זו השעה שהוא צריך את קורת הגג אבל הוא יצטרך לישון עד 12:00 בצהרים.

<היו"ר מירב בן ארי:>
ב-מישהו, זה גם מתחת לגיל 18? מה יש ל-על"ם?

<רעות גיא:>
הלב.

<היו"ר מירב בן ארי:>
אבל הלב זה רק לזנות.

<רעות גיא:>
המסגרת של הלב עובדת 24/7 ואליה מגיעים קטינים וקטינות.

<היו"ר מירב בן ארי:>
איזו מסגרת יש לעל"ם מתחת לגיל 18?

<רעות גיא:>
של הלנה?

<היו"ר מירב בן ארי:>
עם הלנה בתל אביב.

<רעות גיא:>
אין. רק הלב. 

<היו"ר מירב בן ארי:>
אבל הלב היא רק לאלה שעוסקים בזנות.  למה לא עושים דבר כזה בירושלים?

<יגאל גולדשטיין:>
יש פחות זנות בירושלים.

<קריאה:>
אין זנות קטינים בירושלים.

<יגאל גולדשטיין:>
ביחס לתל אביב, זה לא מצדיק.

<היו"ר מירב בן ארי:>
אפשר לעשות מקום קטן יותר.

<יגאל גולדשטיין:>
זה אחד הרעיונות עליהם אנחנו מדברים.

<היו"ר מירב בן ארי:>
גם זה מעניין אותי.

<ציפי נחשון גליק:>
אנחנו משוועים לכך שיפתחו כאן תכניות לקטינות, לצעירות וצעירים בזנות.

<היו"ר מירב בן ארי:>
אילה, יש זנות של קטינים בירושלים?

<אילה קדמי חקלאי:>
אני לא בקיאה בנושא של קטינים אבל אני מניחה שכן. מדי פעם שומעים פה ושם. כן. אני לא יודעת לדבר על קנה מידה.

<קריאה:>
אולי תשאלי אותן אם יש זנות בירושלים.

<היו"ר מירב בן ארי:>
אני אתן להן. את יודעת שאין כאן ישיבת ועדה בלי שהן מדברות.

<רעות גיא:>
אני כן אומר שדווקא בהקמת שלטר לצעירות חסרות בית, זה יכול להיות ניסיון מעניין. זנות היא לגמרי אחת האסטרטגיות ההישרדותיות העיקריות של צעירות שהן חסרות בית. אני חושבת שזה יכול להיות ניסיון מעניין דווקא להקים מענה שלא מתייג את הפונות אליו בזנות אבל כן יש לו את המשאבים להתמודד גם עם הדבר הזה.

<היו"ר מירב בן ארי:>
כמו אתנחתא אבל עוד אחד. לאתנחתא יש תנאי קבלה?

<קריאה:>
כן.

<עידית שקר:>
לאתנחתא אין תנאי קבלה על הסף. אני רוצה לתקן. לאתנחתא מתקבלים גם בשעות הלילה.

<היו"ר מירב בן ארי:>
את זה אני יודעת. בכל שעות היום, זה ללא תנאי.

<עידית שקר:>
ללא תנאי. בהמשך בוודאי שצריכה להיות הסכמה של ההורים או איזשהו הליך פורמלי של הסכמה.

<קריאה:>
אבל ההורים שזרקו את הילד שלהם לרחוב לא יאשרו את זה.

<היו"ר מירב בן ארי:>
זה מעניין אותי. יגאל העיר כאן הערה חשובה.

<ציפי נחשון גליק:>
אין מקום להקים מסגרת כמו לב 24/7. זה נכון, אבל כן צריכים מסגרת שפתוחה 24 שעות ביממה ולא בהיקפי משרות כמו בתל אביב. כן צריכה להיות מסגרת שמקבלת אותם ללא מבחן וללא שאלה, ושלא צריך לקום ב-12:00 בבוקר לתכנית. תיכנסו מתי שאתם רוצים, איך שאתם רוצים וקחו מכאן מה שאתם רוצים ומה שאתם צריכים. 

<קריאה:>
כך התחילו.

<ציפי נחשון גליק:>
אבל הם כבר לא כך. צריך לחזור לזה.

<קריאה:>
באמת היום זה לא כך. 

<יגאל גולדשטיין:>
הייתה מחשבה שהמרחב שכבר עובד 12 שעות, להרחיב אותו לעוד 12 שעות ולתת מסגרת של חירום קטנה.

<היו"ר מירב בן ארי:>
יש שם מקום להלין?

<קריאה:>
לא.

<יגאל גולדשטיין:>
צריך לשפר עמדות. בנושא של הזנות, לעשות הכשרה מיוחדת לצוות כדי לטפל בתופעה שהיא לא כזו גדולה.

<היו"ר מירב בן ארי:>
אבל אתה תצטרך לעבור מקום.

<יגאל גולדשטיין:>
בכל מקרה אנחנו עוברים מקום. 

<היו"ר מירב בן ארי:>
אתם מחפשים מקום?

<יגאל גולדשטיין:>
כן.

<היו"ר מירב בן ארי:>
אם אתם כבר מחפשים, כמה זה יעלה להוסיף את המיטות? מישהו עשה תמחור?

<ציפי נחשון גליק:>
זה יעלה.

<היו"ר מירב בן ארי:>
את יכולה לעשות איזה תמחור כמה יעלה להרחיב את החוט להלנת חירום? גם כך הוא מקום שלא מתייג והם כולם יוצאים ונכנסים. 

<קריאה:>
לפחות עוד מיליון שקלים.

<היו"ר מירב בן ארי:>
בקצב הזה, עם העשרים מיליון שקלים אנחנו לא מבזבזים אותם.

<ציפי נחשון גליק:>
מיליון ו-700 אלף שקלים. הוא משתתף בחמישים אחוזים.

<היו"ר מירב בן ארי:>
זה מיזם משותף.

<יגאל גולדשטיין:>
נכון.

<קריאה:>
גם ההוסטלים הם במיזם משותף.

<היו"ר מירב בן ארי:>
אני יודעת.

<ציפי נחשון גליק:>
אבל מסוף השנה זה לא יהיה מיזם משותף. צריך לתקצב בעוד מיליון ו-700 אלף שקלים.

<היו"ר מירב בן ארי:>
בואי ניקח את הסיפור של החוט. אתה מחפש עכשיו מבנה?

<יגאל גולדשטיין:>
כן.

<היו"ר מירב בן ארי:>
חבל לבזבז זמן. אם אתה מחפש מקום, תחפש מקום שאפשר לעשות בו גם הלנה. בסדר?

<יגאל גולדשטיין:>
או.קיי. 

<קריאה:>
המקום יהיה לבנים ובנות ביחד?

<היו"ר מירב בן ארי:>
כן. כמו שב-חוט רגיל. גם ב-חוט יש בנים ובנות ביחד. לא בשינה אבל במרחב הפתוח הם מסתובבים ואין בעיה. 

את רוצה לדבר? אני רואה שהיית מאוד נסערת. תגידי איך קוראים לך.

<נטלי אלקיים:>
קוראים לי נטי. אני חייבת להגיד שיש ים זנות בירושלים. אנחנו כל כך שקופים שלא רואים אותנו. 
<יגאל גולדשטיין:>
לא. בכלל לא. חס ושלום, שלא תביני כך. דיברנו על מתחת לגיל 18.

<נטלי אלקיים:>
מתחת לגיל 18.

<יגאל גולדשטיין:>
ים?

<נטלי אלקיים:>
ים.

<היו"ר מירב בן ארי:>
בת כמה את?

<נטלי אלקיים:>
עשרים.

<היו"ר מירב בן ארי:>
כמה זמן את בכיסא גלגלים?

<נטלי אלקיים:>
זה לא קשור לזה.

<היו"ר מירב בן ארי:>
זה נראה חדש.

<נטלי אלקיים:>
זה עניין חדש. כן. יש לי קטע כזה כבר כמה שנים של התקפי חרדות כך שאני נכנסת ללחצים מאוד מאוד מהר. זה התפתח בתקופה האחרונה מאז אני ברחוב. יצא שאני מתעלפת הרבה ומי שמכיר, בירושלים יש את המשביר הישן עם ים מדרגות, התעלפתי שם והתגלגלתי ועכשיו אני על כיסא. זה יעבור. 

אני באמת שומעת את מה שאתם אומרים ואני מצטערת, אני לא כל כך מאמינה לכם. שובר אותי  לדעת שאני ברחוב וכמוני יש כל כך הרבה. אין לכם מושג כמה כמוני יש. יש כל כך הרבה חבר'ה שחיים בתנאים הזויים בטירוף. מזל שיש להם את גלגל לבוא להתקלח ומזל שלנו הבנות יש מקום לישון. מה עושה בחורה שנגיד הגיעה כאשר מ-10 בבוקר עד 10 בערב אנחנו ברחוב. זה טירוף מה שהולך שם. זה טירוף מה שהולך ברחוב. לא האמנתי שדברים כאלה יכולים לקרות. כל סמטה, לא משנה מאיזו שעה, אני יכולה למצוא את עצמי בלי שקל לאכול ומכאן להידרדר לזנות ולהידרדר לסמים כי זה כך. כמוני יש עוד מיליון. לכל פינה שאני הולכת, כל זולה שאני אכנס אליה, יש שם אנשים, יש שם חבר'ה בגיל שלי, יש שם חבר'ה קטנים, יש שם חבר'ה עם סיפורים מזעזעים. אני אומרת לעצמי שאני רוצה משפחה. אני באמת רוצה משפחה אבל איפה הילדים שלי יחיו? 

אני היום בת עשרים אבל בעוד כמה שנים אני ארצה להתחתן, אני ארצה להקים משפחה ואני ארצה בית ואין לי מאיפה. אין לי מאיפה. הלוואי שההורים שלי היו מקבלים אותי אבל אין שום סיכוי כזה. קודם כל, ההורים שלי לא במצב שפוי לקבל אותי. אם ההורים שלי היו במצב שפוי, אולי לא הייתי במקום הזה. כל כך הרבה חבר'ה שהם לא יודעים איפה ההורים שלהם. ההורים שלהם לא מחפשים אותם. אף אחד לא מחפש אותם. אני יכולה להסתובב ברחובות כמו ילדה שיש לה הכול, אני יכולה ללכת בפסון כזה עם איפור ונעליים שמצאתי ברחוב אבל אנשים יחשבו שזה כלום, שאני בן אדם בדיוק כמו כולם ואחר הצהרים אני אחזור הביתה, אבל אחרי שרואים אותי יום אחרי יום על הספסל, מ-10 בבוקר עד 10 בלילה, זה מייאש. אני צריכה לעבור מקום כל פעם כי אני מתה מפחד שיפנו אותי מהזולה, אני מתה מפחד שיבואו חבר'ה אחרים שהזולה שייכת להם וזה יכול להיגמר ברצח. זה יכול להיגמר ברצח. יש ים בקשות ואנחנו כבר שנים במצב הזה. 

לידי יושבת בחורה שיש לה ילדה. אם לא היו הגורמים, איפה היא הייתה היום עם הילדה? אתם יודעים כמה בחורות נאנסות ונכנסות להריון? הן עושות הפלה, בסדר, אבל אז? אז זה מסוכן יותר להביא ילדים ואז זה מפחיד אותן להביא ילדים. ואיפה האבא? אין אבא. הוא אנס אותה והוא ברח. הוא השאיר אותה שם פצועה ושבורה ומצולקת עם ילד.

זה פשוט גומר אותי. זה גומר אותי. אני לא יכולה לתאר לכם כמה ילדים במצוקה אני רואה. ילדים קטנים. למה אני צריכה ללכת ברחובות כשאין לי מה לאכול ולומר, סליחה אדוני, יש לך שקל? סליחה, אתה יכול לקנות לי משהו לאכול? אני מתביישת שאני יושבת במרכז העיר אבל אני לא יודעת כבר לאן ללכת. 

<היו"ר מירב בן ארי:>
כמה זמן את נמצאת ברחוב ולא בבית?

<נטלי אלקיים:>
אף פעם לא הייתי בבית. אף פעם לא היה לי בית. ההורים שלי נרקומנים וכל החיים היו כאלה. אני לסבית. סליחה, אבל יצא כך. המשפחה שלי אף פעם לא קיבלה אותי. זאת משפחה פרימיטיבית מרוקאית כזאת, כבדה מעכו. לא גזענות, חס וחלילה, אני מרוקאית, אני אוהבת מרוקאים, אני מכבדת אבל המשפחה שלי נורא פרימיטיבית ואף פעם היא לא קיבלה אותי. בן דוד שלי היה מטריד אותי יום יום. יש להם סיפור חיים דומה. סבתא שלי החליטה שהיא מגדלת את כולנו ואני לא יודעת מאיפה הכוחות שהיו לה. אותו בן דוד לא הפסיק להטריד אותי כל החיים, באמת מגיל מאוד מאוד צעיר ובעצם עד היום. אני לא מסוגלת לחזור לשם. אימא שלי עדיין בסמים. את אבא שלי אני לא מכירה.

יצא שהייתי בפנימיות כל החיים וזהו. ברגע שאתה יוצא מהפנימייה, אתה לבד. אתה לבד. אין לך אף אחד. אני באמת שואלת, לאן אפשר לפנות?

<היו"ר מירב בן ארי:>
את פירקת אותנו וכולנו כאן מיומנים. כולם כאן שנים בתחום. אני אומר לך משהו. קודם כל, כל מי שנמצא כאן, אין כאן חברי כנסת – ואני לא מזלזלת בהם - אבל כל מי שנמצא כאן, אלה אנשים שעובדים יום יום עבור ילדים וילדות כמוך. שלא תתבלבלי. נכון, אנחנו צריכים לעשות יותר טוב, אנחנו צריכים להשתפר, אנחנו צריכים לא ללכת לישון, אבל כל מי שאת רואה כאן, תסתכלי עליהם, הם מסתכלים לך בעיניים, אלה אנשים שיכלו לעבוד בכל מקום במדינה והחליטו לקום כל בוקר ולעשות דיני נפשות. תאמיני לי, זה לא פשוט. לא קל כאן. תקציבים צריך כל היום ללקט. אני חברת כנסת והולכת לבקש מחברים שלי העשירים לבוא ולעזור. שני אנשים באו ואמרו לי שיש על מה לדבר. אז תביני, אלה האנשים כאן. 

אני מבינה את הצער שלך. מה שאת עברת, סיפור החיים שלך, ילדה בת עשרים, את ילדה, אנחנו לא נצליח להגיע לשם. אבל תהיי בטוחה שכל מי שנמצא כאן בחדר יעשה את המקסימום - לא סתם הדס יושבת ונותנת לך יד – כדי שאת תצליחי. 

אני רוצה שתביני עוד משהו.  אף פעם לא הייתה כאן ועדת משנה לצעירים חסרי בית. אף פעם זה לא עלה כאן. מישהו דיבר על זה באיזה יום מיוחד. יושבת כאן רעות, יושבת ציפי, יושבים החבר'ה מ-אותות, אנשים שכל חייהם מתעסקים בצעירים חסרי בית. אלה באמת אנשים שפעם ראשונה באים ואומרים שצריך לטפל בחבר'ה מעל גיל 18. תראי, גם יגאל אומר שגם מתחת לגיל 18 יש לנו בעיה. פעם מישהו דיבר על צעירים? כולם היו בטוחים שבגיל 18 במדינת ישראל מתחתנים והולכים הביתה. אני יודעת שקשה להיות אופטימית ואני לא מחליפה אותך לרגע בתחושות, אבל תהיי בטוחה שאנחנו נעשה כל מה שאפשר. תאמיני לי, הוועדה הזו כמעט נסגרה בסוף המושב. ישב כאן כחלון שר האוצר שלא יושב בוועדות משנה והוא אמר שלא נסגור את הוועדה ולא רק שלא נסגור אותה אלא בואו נחשוב איך אנחנו יכולים להביא עוד ועוד כסף ועוד דברים.

אני לא יכולה להבטיח לך כמה זמן אני אהיה בכנסת אבל כל עוד אני כאן, אנחנו לא ננוח. 

<נטלי אלקיים:>
אנחנו בדרך לשם?

<היו"ר מירב בן ארי:>
אנחנו בדרך. הדרך ארוכה, היא מפותלת, לפעמים היא בלתי נסבלת, אבל אנחנו בדרך.

<נטלי אלקיים:>
היא ארוכה ואנחנו עדיין ברחוב.

<היו"ר מירב בן ארי:>
אני יודעת. לפני ששמעתי אותך, זה מה שאמרתי כאן. כשאני אומרת לאילה שזה בסדר עדיפויות והיא אומרת לי שהיא יודעת, אני מאמינה לה. כשאני שואלת את ציפי מאיפה נביא את המאתיים אלף שקלים והיא אומרת לי שננסה עם החשב הכללי, אני מאמינה לה. אני יודעת שבשבילך אלה ביטויים בעלמא אבל אנחנו מתקדמים. החורף הזה כבר לא תהיו ברחוב. אני מבטיחה לך. את זה גם ציפי אמרה כאן. דיברנו על כך שבספטמבר אנחנו כבר רוצים ואין יותר ללכת ב-10:00 כי גלגל נסגר.

<קריאה:>
זה בעוד ארבעה חודשים.

<היו"ר מירב בן ארי:>
אל תדאגי. תודה שבאת ושיתפת וסיפרת לנו. היה מאוד מאוד קשה לשמוע אותך אבל מאוד מאוד חשוב. 

אנחנו נדבר על תל אביב. אני לא יודעת כבר מה להגיד, אבל ציפי, תגידי את. ביום חמישי אנחנו בתל אביב. רעות, בכוונה הרחבתי קצת. תגידי, מה קורה ואיך אנחנו מצליחים לזוז שם?

<קריאה:>
תעזרו להם למצוא מבנים.

<ציפי נחשון גליק:>
שלושה מבנים.

<היו"ר מירב בן ארי:>
אומרים שלא קיבלו מכתב מציפי שמבטיח שהם יכולים לצאת לדרך. בדרך כלל העמותות מחפשות את המבנה אם יש כסף. 
<ציפי נחשון גליק:>
לא התחלנו לחפש מבנים כי אין לנו אישור.

<היו"ר מירב בן ארי:>
וגם הם לא. מישהו צריך לבחור עמותה.

<ציפי נחשון גליק:>
לא אני בוחרת את העמותה.

<היו"ר מירב בן ארי:>
כשאני באה לרשות המקומית, לאורית מוסל, היא אומרת לי שאין לה התחייבות.

<ציפי נחשון גליק:>
ההסכם נמצא אצלה והיא צריכה לחתום עליו.

<היו"ר מירב בן ארי:>
מאז היא עוד לא חתמה על ההסכם?

<ציפי נחשון גליק:>
מה זה מאז? מאז, נשמע כאילו לפני שנה. אני חושבת שזה הגיע אליהם לפני שבועיים. הם צריכים להעביר שם את כל החתימות.

<היו"ר מירב בן ארי:>
כשהיא חותמת על ההסכם, היא מחליטה על איזו עמותה? היא מוציאה קול קורא?

<ציפי נחשון גליק:>
ברגע שהיא חותמת על הסכם, היא אומרת שהיא מאשרת להפעיל את התכניות אצלה. היא צריכה לצאת לקול קורא.

<היו"ר מירב בן ארי:>
ואז אחד מכם יקבל.

<ציפי נחשון גליק:>
לדעתי היא רוצה שכל עמותה תפעיל בית אחד.

<אסף שמול:>
אנחנו לא יודעים מה היא בדיוק רוצה.

<היו"ר מירב בן ארי:>
הייתה איזו פגישה עם תל אביב, לא?

<אסף שמול:>
הם עסוקים כרגע בעניין הזה. צריך להגיד שאנחנו קצת מתעלמים מהסיפור הזה אבל הסיפור של המבנים הוא לא רק שרעות תסתובב בתל אביב ותמצא מבנים אלא זה סיפור מורכב למצוא מבנים כאלה. אלה מבנים גדולים ומאוד יקרים. זה סיפור גדול מאוד למצוא את המבנים האלה. זה לא לאתר מבנה להוסטל ואז מתאימים אותו ומוצאים את הפתרונות. למצוא מבנה כזה, זה סיפור אחר.

<רעות גיא:>
אני יכולה להגיד שיש לנו את מישהו לרוץ אתו שזה האח התאום.

<היו"ר מירב בן ארי:>
כן, שהוא עדיין הקומה השנייה שפנויה.

<רעות גיא:>
אנחנו משלמים שם הרבה כסף לשכירות, יחסית. משלמים 10,000 שקלים ל-130 מטרים מרובעים. יש שם עוד קומות פנויות וזאת יכולה להיות אופציה. זה דווקא יכול להיות מקצועית הגיוני שזה יהיה שם.

<היו"ר מירב בן ארי:>
אני יודעת. כשהייתי חברת מועצה דיברנו על כך שזה יהיה בשתי קומות.

<רעות גיא:>
יהיה שלטר, יהיה מרכז.

<היו"ר מירב בן ארי:>
זה הכי טוב. זה כמו אצל יגאל. עדיף להשתמש בדבר הקיים ולהרחיב אותו. על זה צריך לדבר עם אורית מוסל ולראות היכן אנחנו עומדים.

<רעות גיא:>
אבל אני לא הבנתי שאנחנו שם.

<היו"ר מירב בן ארי:>
לא. גם אני לא הבנתי את זה אבל אני רוצה לראות אם זה בכלל מתקדם. ביום חמישי גם יואב בן ארצי יהיה אתנו. מישהו צריך להתחיל לקדם את השלטרים.
<אסף שמול:>
ברגע שעיריית תל אביב תוציא קול קורא.

<היו"ר מירב בן ארי:>
לכן רציתי לוודא עם ציפי.

<ציפי נחשון גליק:>
אני חושבת שאת כמי שמכירה את רשויות עיריית תל אביב, את יכולה באמת להיעזר. יש שם ממונה על כל הנכסים.

<היו"ר מירב בן ארי:>
אלי לוי. אני יודעת.

<ציפי נחשון גליק:>
אנחנו יודעים שיש נכסים של העירייה שעומדים.

<היו"ר מירב בן ארי:>
אנחנו גם יודעים שיש לנו נכס.

<ציפי נחשון גליק:>
שייתנו לנו להשתמש בזה בשנה-שנתיים הראשונות לפחות עד שנמצא מבנה בשכירות. זה חבל, כי התכניות מבחינתנו הן תכניות של הרשות המקומית. זה שהרשות המקומית בוחרת שמי שיפעיל לה את זה בפועל ביום יום זאת עמותה כזו או אחרת, זה חבל. אני חושבת שלעירייה יש מנגנון כל כך משומן שיכול באמת לעזור ולתת לנו להשתמש במבנים לשנה-שנתיים הראשונות כדי לקצר תהליכים.

<היו"ר מירב בן ארי:>
בסדר. רק רציתי לוודא לפני שאני מגיעה ביום חמישי.

<קריאה:>
זה בדיוק דירת טרנסג'נדרים.

<היו"ר מירב בן ארי:>
דירת טרנסג'נדרים, תאמין לי שאין שבוע, כולל אתמול, שאני לא מתקשרת. אל מנחם, אל עופר מביטוח לאומי. אנחנו לא ננוח. הנושא של הדירה של הטרנסים חייב להסתיים. כבר אמרתי להם שאני אביא את התקשורת שתראה את הבית. אם קורה מצב שמישהו אומר לי שרק באים ומחליפים שם חולצות, זה מה ששמעתי. אבל אני איימתי שאני אשלח כתב ועכשיו הם הבטיחו לי שעד סוף השבוע הם ייתנו תשובות. בסוף מי שמאיים כאן אלה לא חברי הכנסת אלא רק כתבים. אנחנו נביא לשם ונראה את האווירה ונראה שאין שם כלום.

<קריאה:>
הם צריכים מקום כזה. זה ברור.

<היו"ר מירב בן ארי:>
הם צריכים את זה. הדירה של הטרנסים עדיין בסדר היום כאן ומטפלים בה ומתעסקים אתה. אנחנו לא נחים עד שלא נפנה את הדירה מהמחסן.

אפרופו טרנסים ולהט"ב, אני הייתי בחולון, אתם הייתם בחולון, את היית בחולון. מה קורה עם ההוסטל של הלהט"ב, הוסטל המשך לבית דרור? אתם מכירים את זה? תדעו שאנחנו הולכים להקים הוסטל המשך לבית דרור. החבר'ה שלהם מהקהילה שנמצאים ברחוב. זה יהיה בחולון כי בתל אביב אין מבנים. 

<ציפי נחשון גליק:>
מחר זה יהיה בוועדת המכרזים.

<היו"ר מירב בן ארי:>
מחר בוועדת המכרזים. מרגש.

<ציפי נחשון גליק:>
כן. מרגש. ברגע שהם יאשרו, יהיה הסכם.

<היו"ר מירב בן ארי:>
ועדת המכרזים מאשרת ואז יש אישור לרשות.

<ציפי נחשון גליק:>
מכינים הסכם והם חותמים עליו ואנחנו חותמים.

<היו"ר מירב בן ארי:>
אתם צריכים לחפש?

<אסף שמול:>
התחלנו.

<היו"ר מירב בן ארי:>
תחפשו מבנה.

<קריאה:>
זאת תכנית הפעלה.

<היו"ר מירב בן ארי:>
זה המפרט עליו דיברנו אתה ואני?

<קריאה:>
כן.

<היו"ר מירב בן ארי:>
אם כן, נתחיל לחפש מבנה. חבל על הזמן. זה משהו שאנחנו כבר תפרנו. אני הייתי אצל ראש העיר וקיבלתי הבטחה מפורשת שאנחנו יוצאים לדרך וגם מציפי. יצאתי משם והתקשרתי אליה, היא אמרה לי שוועדת המכרזים תתכנס. 

<אסף שמול:>
כרגע יש וילה אחת בחולון.

<היו"ר מירב בן ארי:>
בוא נשתלט עליה.

<תמר אלון:>
יש משהו חדש של המכורות. 

<היו"ר מירב בן ארי:>
נכון, סליחה. אם יש עוד משהו חשוב בתל אביב שנדע.

<תמר אלון:>
דירת מכורות. היום או מחר אנחנו אמורים לחתום חוזה.

<היו"ר מירב בן ארי:>
שזה אומר?

<אסף שמול:>
דירה שבעבר הייתה של מישהו לרוץ אתו. 

<היו"ר מירב בן ארי:>
אלה מכורות נקיות?

<אסף שמול:>
מכורות נקיות.

<קריאה:>
באיזה גילאים?

<אסף שמול:>
18 פלוס.

<קריאה:>
זאת דירת מעבר ולכן ברור שאלה מכורות נקיות.

<היו"ר מירב בן ארי:>
יפה.

<תמר אלון:>
ממש היום או מחר אנחנו חותמים.

<רעות גיא:>
זאת לא הייתה הדירה שלנו. הדירה שלנו הייתה 18 עד 26 והיה לזה רציונל מקצועי לעבוד עם צעירות.

<אסף שמול:>
תהיה דירה של גילאי 35.

<היו"ר מירב בן ארי:>
כמה מיטות יהיו בדירת המכורות?

<אסף שמול:>
חמש.

<היו"ר מירב בן ארי:>
היו שתי דירות.

<רעות גיא:>
לא. הייתה דירת בנים והייתה דירת בנות.

<היו"ר מירב בן ארי:>
כן, הייתי בדירה הזאת. 

<רעות גיא:>
נכון. אנחנו סגרנו את שתי הדירות. סיימנו את ההפעלה. 

<היו"ר מירב בן ארי:>
מה קורה עם הבנים? הייתי בשתי דירות.

<אסף שמול:>
מחכים לך.

<היו"ר מירב בן ארי:>
זאת דירה של ציפי או רק מול הרשות?

<ציפי נחשון גליק:>
זה מהתקציב הזה. זה מהתקציב שהועבר.

<היו"ר מירב בן ארי:>
אתה רוצה שאני אשאל את יואב ביום חמישי היכן הבנים נעלמו? אני דווקא הייתי אצל הבנים.

<קריאה:>
עכשיו אפשר להפנות את הצעירות לדירה?

<אסף שמול:>
עוד לא.

<תמר אלון:>
רק עכשיו אנחנו סוגרים.

<קריאה:>
איפה הדירה?

<אסף שמול:>
בתל אביב, רחוב גוש עציון. 

<היו"ר מירב בן ארי:>
אמרתי שרעות תוכל להפנות בנות או בנים אבל עכשיו אלה בנות מכורות נקיות. השולחן העגול הזה הוא גם כדי שכל אחד כאן ידע מה קורה ויוכל לעשות את החיבור. ביום חמישי אני אברר אצל יואב בן ארצי מה קרה עם הדירה של הבנים של על"ם.

חיפה. מה קורה בחיפה?

<מומי אלמוג:>
קודם כל, התייחסות קטנה למה שנטי אומרת. אנחנו בסופו של דבר נשמח מאוד שכל הוועדה הזאת תיתן כתובת לצעירות כמוך לא להגיע למצב שאני שומע אותך אומרת שאין לך היכן לאכול, אין לך כסף, אין לך היכן להתרחץ. זה דבר מאוד עצוב כי בכל מקום שלא תהיי, את חייבת לדעת שיש לך כתובת. אנחנו צריכים להתאחד כולנו כדי לתת ללקוח כמו שלך פתרון והפתרון יכול להיות פרטני ולא קבוצתי. כאן מדברים רק על קבוצות ועל איך להקים הוסטלים ואולי אנחנו קצת מתרחקים מהפתרון הפרטני שלך שאת אומרת מה יקרה אתך עכשיו כשאת יוצאת מכאן. חלק מהתחושה של הוועדה צריכה להיות שבכל עיר תהיה כתובת ולא יכול להיות שצעיר או צעירה לא ידעו למי לפנות.

<יגאל גולדשטיין:>
אני רק אומר שיש כתובת.

<מומי אלמוג:>
אני שומע אותה ויותר חשוב לי שהיא תגיד שיש כתובת. אם היא הולכת ברחוב ואומרת שהיא יושבת והיא רעבה ולא יודעת מה לעשות, זה כואב לשמוע את זה.

<היו"ר מירב בן ארי:>
מומי ויגאל צודקים. נטי, את הרי ישנה בגלגל בלילה. אני יודעת שאת ברחוב בין 10:00 ל-10:00. אל תדאגי, אני יודעת. ראיתי ודיברתי אתכם. אבל יש לך גם את ה-חוט. אני פגשתי בשבוע שעבר שתי בנות. הייתי בכפר של הנגמלים, ריטורנו. הגעתי לשם ביום חמישי עם הוועדה למלחמה בנגע הסמים. פגשתי בחורה שהייתה ממש מוכרת לי ואז היא אמרה לי שהיא הייתה תמיד אוכלת צהרים ב-חוט. אמרתי לה, החוט המשולש. אם כן, קודם כל, הייתי ב-ריטורנו ופגשתי אותה והיא מקסימה והיא ממש ממש ממש נראית טוב ולא כמו שנראתה עת ראיתי אותה ברחוב. נדמה לי שקוראים לה דנה והיא בריטורנו והיא סיפרה לוועדה שהייתה מסתובבת ב-חוט. אני שמחתי כי אני ידעתי ישר על מה היא מדברת.
את מכירה את החוט המשולש?

<נטלי אלקיים:>
כן.

<היו"ר מירב בן ארי:>
את גם אוכלת שם?

<נטלי אלקיים:>
משתדלת.

<היו"ר מירב בן ארי:>
מתקלחת? יש שם מקלחות.

<נטלי אלקיים:>
יש. אם אני באה בבוקר כי אני מפספסת את השלטר.

<היו"ר מירב בן ארי:>
זה חשוב מאוד. גם מומי אמר את זה. 

<יגאל גולדשטיין:>
אני רוצה לומר שאני מסכים במאה אחוזים שנטי וכל הבנות שנמצאות בשלטר, מה שעומדים עכשיו לעשות זה לא שה-חוט המשולש הוא תחליף אלא חייבים לעשות את המסגרת של 24 שעות. אנחנו מדברים על כך שנים. זה לא תחליף אבל כרגע לשאלה ששאלו אני אומר שיש פתרון לבנות משעה 10:00 בבוקר עד 10:00 בלילה והן נמצאות שם ואנחנו עובדים צמוד עם על"ם.

<נעמי אדלר:>
אבל יגאל, ה-חוט פחות מתאים לבנות. כולן באות לשם בסוף כי אין להן לאן ללכת.

<היו"ר מירב בן ארי:>
אנחנו מכירות. גם ראיתי אותך כשהיית בהריון. למה זה לא מתאים?

<נעמי אדלר:>
כי מדברים שם בילדים בני 14 עד 26 וילדים בני 14 שסתם היה להם איזה ריב עם ההורים או סתם אין להם מה לעשות עם עצמם ובאים לשם, זה לא מתאים.

<היו"ר מירב בן ארי:>
כשנבנה את השלטר רק של הבנות 24 שעות, זה ייתן לך את הפתרון שלא יהיו שם חבר'ה בני 14. הבנתי אותך. רציתי לדעת למה זה לא מתאים. 

מה שאמרת, זה נכן. השלטר יהיה הכתובת.

<מומי אלמוג:>
עוד דבר. כבר הקמנו מספר מסגרות ואני שומע כאן על המון מסגרות שהוקמו וזה ממש מקסים. לא יכול להיות שאנחנו כמסגרות על רצף ארצי, לא מקומי, לא נוכל לבוא ולאפשר לנערים ולנערות לבוא לקבל את הדברים המינימליים כי גם כך יש לנו כוח אדם. המקום נמצא, המקלחת נמצאת, האוכל נמצא, לבוא ולתת דברים אנושיים שיענו על צורך מידי. לא משהו לטווח ארוך שזה אומר להשאיר אותה לשנה או לשלושה חודשים עד שנסיים אתה, אבל אם אחת כמוה שנתקעת בשום מקום ויש לנו המון מסגרות של חסרי קורת גג, יכולה לדפוק בדלת של אחד השירותים שאנחנו פיתחנו ולקבל את המענה הראשון, את המקלחת, אז פתרנו המון בעיות.

<היו"ר מירב בן ארי:>
האמת היא שאין לנו מספיק. אין. אין לנו. אני אומרת בכנות. אם היא בת 14, אתה יכול לדפוק בדלת של ה-אתנחתא או במקום אחר או בבית השנטי. התחילו להיות מעין תנאי קבלה, אבל עזוב את זה. אפילו ללכת אל הלב והוא יקבל אבל אין לנו מספיק.
<מומי אלמוג:>
את הבעיה המרכזית אמרה ציפי. כל המקומות שלנו לצערי הרב, גם עם העמותות, הכול הופך להיות קריטריונים. זאת אומרת, יש לי עשר מיטות, אני ממלא אותן, נגמר הסיפור, תודה רבה. ה-11 לא מקבל כל שירות כי העשר מקבלים את המיטה, את האוכל, את המדריך ואת הכול.

אם תהיה שיטה של הרבה שלטרים וידעו את הכתובות ונפרסם אותן ארצית, נוכל באמת לבוא ולומר שזה בלי קריטריונים, זה פתוח כל הזמן, אבל כאן לצערי הרב זה לא עובד כך אלא זה עובד תמיד עם השאלה כמה מיטות וכולי. היא אומרת לך חוזה פר מיטות פר כוח אדם וכך אנחנו פועלים.

בחיפה יש לנו דירת צעירים שהיא מלאה. זאת דירת מעבר. יש לנו עוד דירת מעבר לצעירות.

<היו"ר מירב בן ארי:>
בשבוע הבא אנחנו בחיפה. אני אלך גם לחצר אנושית.

<מומי אלמוג:>
תבואי אלי ואני אראה לך את כל המקומות.

<היו"ר מירב בן ארי:>
אני אבוא לדירה. אם אני מגיעה לחיפה, בוא נעשה סיור. אני הולכת גם לחצר וגם קבעתי עם תמר. זאת הדירה עליה דיברת שהיא דירה של חבר'ה צעירים מגיל 18. 

<מומי אלמוג:>
כן. של ציפי. דירת מעבר לצעירים ויש לנו דירת מעבר לצעירות. 

<קריאה:>
הכסף עדיין לא הועבר לחצר.

<היו"ר מירב בן ארי:>
אל תדאגי. 

<מומי אלמוג:>
זו פרוצדורה טכנית.

<היו"ר מירב בן ארי:>
הכסף יעבור. הכסף הובטח. אני גם הולכת לשם בכל מקרה בשבוע הבא. 

<מומי אלמוג:>
אני מעורב בזה אישית. אני הייתי בלשכה המשפטית של העירייה. עשו נספח כספי כי אי אפשר להעביר 300 אלף שקלים ככה וזה לא עובד בצורה כזאת. כמובן כנגד אסמכתאות שכל אחד נותן, גם על"ם צריך לתת אסמכתאות וגם אתם, ואז הכסף יעבור.

<היו"ר מירב בן ארי:>
מה קורה אם צעיר חסר בית שלא רוצה עכשיו להיכנס לדירה? חוץ ממה ש-על"ם נותן שם כפתרון, יש לנו עוד משהו?

<מומי אלמוג:>
בהחלט. על"ם לא נותן את הפתרון ללילה. אני נותן את הפתרונות ללילה.

<היו"ר מירב בן ארי:>
לא ללילה. אני הייתי במבנה שלהם שהיה נמצא מתחת לבית וראיתי את מכונת הכביסה ואפילו ראיתי את הבחור שבא לכבס ונכנס להתקלח. 

<מומי אלמוג:>
אותו בחור שראית, היום הוא אצלי בוועדה. רק השבוע הוא עבר ארבע ועדות כאשר הוא לא בבית ברחוב חיים ולא ב-ערים כי הוא לא יכול לישון כי אין לו את הדירה שמופעלת שם כי לצערי הרב היא לא מופעלת. יש לנו דירה שנמצאת ברחוב שפירא 8, זו דירה חירומית שאנחנו בעצם נותנים קורת גג עד הבוקר, מה שנקרא עד עכשיו ועד אליך שנותן פתרון אד-הוק. זאת אומרת, בבוקר אנחנו בעצם באים אליו ומתחילים לנסות לפתור את הבעיה. כאשר יש נער שעוסק בזנות בתוך הדירה, יש לנו בעיה משפטית כי הדירה הזאת משמשת כעסק. אין דבר כזה שצעיר אצלנו כרגע ואין לו מענה. הכנסייה הקתולית נתנה לנו שתי דירות לנערים כאלה במגזר הערבי או במגזר היהודי. יש לנו בעל דירות שמשכיר באזור הדר ב-1,200 שקלים אותם אנחנו משלמים לו כחלק מסיוע החירום של צעירים שמותר לנו לתת להם ואז יש לנו מרווח של חודש עד שאנחנו פותרים לו את מיצוי שכירות דרך משרד השיכון. ללא ספק מה שאתם הובלתם כרגע עם הסיוע דרך משרד השיכון שנותן אלף שקלים, זה דבר שפתר לנו המון כי אנחנו נותנים את החודש הראשון כסיוע עם דירות של אותם קבלנים שיש להם דירות מרוהטות. אחרי כן יש את הפתרון של הסיוע של ציפי, דבר שנותן לנו המון המון מרחב נשימה. כמובן שיש לנו גם דירה שכבר מוכנה לדיורית אבל ציפי הביאה לתשומת לבי שכדאי לנסוע לתל אביב לראות את המבנה המשותף של בנים ובנות.

<היו"ר מירב בן ארי:>
את הולכת להקים דיורית בחיפה לצעירות?

<ציפי נחשון גליק:>
דיורית בחיפה והלנת חירום. הלנת חירום היא כבר מעבר לתקציב ולכן כרגע אני מחכה.

<היו"ר מירב בן ארי:>
בואי נדבר על הדיורית הזאת, כמו של טלי?

<ציפי נחשון גליק:>
כן.

<מומי אלמוג:>
ההסכם הזה הגיע לחיפה בשבוע שעבר. לחתום על חוזה. 

<היו"ר מירב בן ארי:>
עכשיו זה אצלך?

<מומי אלמוג:>
זה אצלי ואני אמרתי שנחתום אבל ציפי אמרה שלפני שאני חותם – זה גם לצעירים וגם לצעירות, כך שיש לי בעיה – שאראה בתל אביב. אמרתי שניסע לראות מה יש בתל אביב, ניסע לראות איך המודל עובד. ללא ספק יש בעיה אותה העלתה גם ירושלים. זאת אומרת, לבוא ולהשקיע 400 אלף שקלים מתקציב של 600 אלף שקלים, שזה כל הדיורית, ולהתאים אותו למה שכרגע רוצים – לכל חדר שירותים נפרדים ומקלחת – לדעתי זאת התאמת מבנה שמצריך שיפוצים ואני לא יודע אם הרשות מתוך 600 אלף שקלים תשקיע 400 אלף שקלים כאשר המימון כתוב מאה אחוזים. הרי צריך להביא את זה לוועדת מכרזים של העירייה ולהגיד למה אתה מקבל באמצע השנה תכנית שלא מומנה בתקציב.

<היו"ר מירב בן ארי:>
מה שעשינו, ואני בשיח עם אותות, זה לחפש. עברת למקווה ישראל. יש שם משהו במקווה ישראל?

<אלון ברמי:>
בשבוע הבא אנחנו נפגשים.

<היו"ר מירב בן ארי:>
יש שם דיורית לחולון-בת ים. אני אומרת, מומי, שצריך לחפש מעונות.

<מומי אלמוג:>
חדרים נפרדים?

<היו"ר מירב בן ארי:>
מעונות.

<אלון ברמי:>
אני מציע שתבואו ותראו את הדיורית שלנו.

<מומי אלמוג:>
הוא הזמין אותי ואנחנו נגיע. בשמחה אני אבוא. 

<רעות גיא:>
אני יכולה לשאול משהו? יש לנו 39 צעירות וצעירים חסרי בית, על הרצף של חסרי הבית, מאותרים בחיפה. השאלה לאן יהיה אפשר להפנות אותם?

<מומי אלמוג:>
אלי בבקשה. אלי. לי יש את הפתרונות. גם הנער עליו היא מדברת היה אצלי אתמול במשרד.

<רעות גיא:>
אבל אתה אומר שזה לא מתאים שהוא יישן שם .

<מומי אלמוג:>
נער שעוסק בדירה של רווחה בזנות, גם את לא נותנת לו דירה. אני היחידי שמחזיק אותו שלושה חודשים בלי שמישהו נותן לו פתרון.

<רעות גיא:>
אני נותנת מענה למאות בני נוער, לצעירות וצעירים בזנות. זה מאוד ברור לכולם שאת הזנות לא עושים במקום שבו ישנים. זה לא קורה לנו.

<מומי אלמוג:>
נכון, אבל לצערי זה לא קורה עם הילד הזה.

<היו"ר מירב בן ארי:>
בשבוע הבא אני נוסעת לחיפה ואני גם אראה את הדירות ואת הדירה החירומית. 

<רעות גיא:>
אני רוצה להבחין בין שני סוגי עבודה שאנחנו עושים בחיפה. יש לנו מרכז של ערים בלילה בחיפה שאנחנו מפעילים בשותפות עם עיריית חיפה ועם המשרד. זה מרחב פתוח ושם חסרה לנו הלנת חירום כי אין לנו היכן להלין כאלה שהם מחוסרות קורת גג ואין להן היכן לישון. יש לנו עבודת רחוב עם ארבעים צעירות וצעירים וזה במרחב הקטן הזה שראית. נעשית הרבה מאוד עבודת רחוב ואיתור בתוך המבנים הנטושים. שוב, גם שם אין לנו לאן להפנות אותם.

<מומי אלמוג:>
תרשמי בבקשה להפנות למומי. יש לי יחידה לתפארת. תפני אותם למומי. כל מי שאת מכירה, גם אני מכיר.

<רעות גיא:>
היה כאן עמית שאתה מכיר, עובד רחוב שלנו בחיפה, והוא אומר שהוא לא מצליח להפנות.

<היו"ר מירב בן ארי:>
לכן יש ועדה. אם את נתקלת בבעיה, תפני. הייתה לי עכשיו את הבעיה לגבי זה שכתב וטיפלנו בו. אני אלך לשם פיזית ואם יש בעיות ספציפיות, את יכולה לשלוח לו מייל ולכתב אותי.

<מומי אלמוג:>
בדיוק.

<היו"ר מירב בן ארי:>
תלך לדיורית. היא מאוד יפה.

<מומי אלמוג:>
אני הולך.

<רעות גיא:>
רכיב של הלנת חירום בחיפה. אני מדברת על ערים בלילה. על זה אנחנו מדברים?

<מומי אלמוג:>
לא. ממש לא. זאת תכנית אחרת לגמרי.

<ציפי נחשון גליק:>
בנוסף ליוזמות המקומיות של מומי שהן לא מעכשיו ולא בשנה האחרונה אלא הן פועלות כל השנה, כשמתאמים את העבודה עם כל העמותות אפשר לעשות עבודה יותר טובה. זה גם מה שאני מציעה בחיפה כי באמת בחיפה יש הרבה מאוד תכניות ולא תמיד יש את התיאום ביניהן.

בנוסף לזה, מתוך התקציב הנוכחי, מה שאושר לחיפה בנוסף לדיורית זה תכנית הלב, מודל מורחב, שזה משהו בהיקף של מיליון שקלים. יש לנו ערים בלילה שעובד כרגע בהיקף של 280 אלף שקלים וזה יגדל.

<רעות גיא:>
 גם אנחנו שמים שם.

<ציפי נחשון גליק:>
אני לא יודעת אם אתם שמים 400 אלף.

<מומי אלמוג:>
את לא שמה, לצערי. התיאומים חשובים. חשוב לשבת כי העירייה משקיעה המון כסף ואותה צעירה עדיין ללא קורת גג.

<היו"ר מירב בן ארי:>
חבל להתווכח. 

<רעות גיא:>
בסך הכול זה 700 אלף. 280 אלף המשרד ועיריית חיפה נותנת גם היא.

<ציפי נחשון גליק:>
התכנית תהיה בהיקף של מיליון שקלים והיא תאפשר הלנת חירום לאלה שבזנות. בנוסף לכך בגלל שעלה כאן מאוד חזק ולא היה מתוכנן בהתחלה מהתקציב הזה הלנת חירום דוגמת תל אביב ודוגמת ירושלים, לא היה מתוכנן בחיפה, אני ביקשתי, בגלל שכרגע אי אפשר להקים את זה כי התקציב עוד לא נוצל, ואנחנו עושים בדיקה. ברגע שכל התכניות יופעלו במאה אחוזים, יחסר לנו איזשהו סכום להלנת חירום. בכל זאת זה נמצא על שולחנו של המנכ"ל כן לאשר ולהביא את זה לוועדת המכרזים ואז להקים הלנת חירום גם בחיפה.

<מומי אלמוג:>
ברגע שזה יהיה, אפשר יהיה להקים את זה מחר בבוקר.

<ציפי נחשון גליק:>
אז את הלנת החירום נעשה לבנים ואת הדיורית לבנות.

<מומי אלמוג:>
מצוין.

<היו"ר מירב בן ארי:>
יפה. בסדר. ציפי, את רוצה להוסיף כמה דברים על המרחבים? על מי שלא בערים הגדולות?

<ציפי נחשון גליק:>
יהיו שישה בערים הגדולות.

<היו"ר מירב בן ארי:>
יש משהו שהתקדם?

<ציפי נחשון גליק:>
בראשון כבר יש מקום והתחילו לעבוד.

<היו"ר מירב בן ארי:>
מי עושה את המרחב הפתוח?

<ציפי נחשון גליק:>
בראשון זאת הרשות המקומית.

<היו"ר מירב בן ארי:>
הרשות עצמה מפעילה.

<ציפי נחשון גליק:>
כן. בדימונה, אני לא יודעת במי הם בוחרים להפעיל. בבאר שבע, אני עדיין לא מעודכנת במי הם בוחרים שיפעיל להם. אני לא זוכרת את כל השמות של כל הרשויות. בכל מקרה,  אלה יהיו שישה מרחבים גדולים בשש רשויות.

<היו"ר מירב בן ארי:>
כל פעם אנחנו יושבים ואומרים שיש שישה מרחבים. אני רוצה לדעת מה הסטטוס.

<ציפי נחשון גליק:>
אלה ועדות מכרזים. 

<היו"ר מירב בן ארי:>
אפשר לדעת סטטוס? האם צריך שאני אתערב? האם צריך שאת תתערבי? גם בחולון הלכנו ודיברנו והתחלנו לשחרר. לגבי ההוסטל של הטרנסים, אני הולכת לדבר. אם יש דברים, אני רוצה להתחיל לשחרר. אני לא יכולה עוד פעם לבוא לדיון ולהגיד שיש שישה מרחבים.

<ציפי נחשון גליק:>
לפני שבוע ניתן לנו אישור במאה אחוזים מימון משרד וכרגע זה נמצא על שולחנה של ועדת המכרזים.

<היו"ר מירב בן ארי:>
את לא מביאה את זה מחר לוועדה?

<ציפי נחשון גליק:>
לא מחר. 

<היו"ר מירב בן ארי:>
כל השישה בסטטוס של ועדת מכרזים?

<ציפי נחשון גליק:>
כל 15. שישה גדולים ותשעה קטנים.

<היו"ר מירב בן ארי:>
כולם לפני ועדת המכרזים.

<ציפי נחשון גליק:>
כן. בדיוק. 

<היו"ר מירב בן ארי:>
חייבים להתקדם עם זה.

<עידית שקר:>
רק להוסיף שאם בחיפה והצפון עסקינן, יש גם שלוש דירות של בוגרי חסות הנוער. אגב, היו שש דירות עד עכשיו ועכשיו הכפלנו ל-12 ובדיוק סגרנו מכרז. עמותת אותות עלתה. אנחנו בשיא ההתכווננות וכנראה תהיה גם דירה בחיפה. תהיה דירה שלנו בחיפה. יש דירה בעפולה של יוצאים של קהילות של ריטורנו ומלכישוע. תהיה עוד דירה סביר להניח של בנות.

<קריאה:>
של בוגרי חסות הנוער.

<עידית שקר:>
כן. 

<היו"ר מירב בן ארי:>
חשוב שאתה תדע על הדירה הזאת בחסות הנוער.

<מומי אלמוג:>
טוב שאני בא לכאן. לכן אני בא. אני לומד כאן דברים חדשים.

<היו"ר מירב בן ארי:>
החבר'ה האלה של חסות הנוער, אלה חבר'ה שיצאו מתוך מה?

<עידית שקר:>
שיצאו מהמסגרות של חסות הנוער ונמצאים בליווי ומעקב של על"ם בחסות לעצמאות. אחד הפתרונות שהם חייבים לקבל, אלה פתרונות דיור וכמו שאני אומרת, יש 12 דירות. תהיינה 12 דירות בשלושת החודשים הקרובים כי המכרז נסגר. 12 דירות שכל אחת מאכלסת פחות או יתר ארבעה צעירים. אלה חמישים צעירים עם פתרון. זה יותר מיריית פתיחה. זה נכון שאלה בוגרי חסות הנוער.

<היו"ר מירב בן ארי:>
ציפי, התכנית לסיוע לצעירים חסרי בית, תכנית לסיוע בשכר דירה. 

<ציפי נחשון גליק:>
עד עכשיו היו שישים פניות.

<היו"ר מירב בן ארי:>
כן. יש תלונות מהקהל. תתחילי את ואז הם ידברו.

<ציפי נחשון גליק:>
התלונות מהקהל. כשמגישים לי בקשות לדרי רחוב, אני לא מאשרת. זה לא ההסכם שאני חתמתי עליו עם משרד השיכון. כשמפנים אלי פניות של חיילים בשירות או בשירות לאומי, אני לא מאשרת. זה לא מיועד לזה. אם מגישים לי בקשות שאנשים מקבלים קצבאות מהמוסד לביטוח לאומי, זה לא מיועד להם כי הם באופן אוטומטי זכאים.

<היו"ר מירב בן ארי:>
אמרת שיש שישים בקשות.

<ציפי נחשון גליק:>
היו שישים פניות, מתוכן אושרו 33 פניות.

<היו"ר מירב בן ארי:>
הבעייתיות היא שירות לאומי וצבא, מקבלי קצבאות ודרי רחוב.

<ציפי נחשון גליק:>
הייתה קבוצה שלמה שהופנתה אלי.

אני רוצה להדגיש עבור איזה צעירים וצעירות התכנית הזאת.

<היו"ר מירב בן ארי:>
הם יודעים את זה.

<ציפי נחשון גליק:>
לא, הם לא יודעים כי אם מפנים אלי צעיר עם חובות של שמונים מיליון שקלים והוא לא עובד, אז הם לא יודעים למי להפנות. מצטערת. אמרתי כאן כבר חמש פעמים בוועדה ובוועדות אחרות בכנסת שהנושא של הדיור הוא על הרצף - הלנת חירום, הוסטל שיקומי, דירת מעבר ושכר דירה. שכר דירה מיועד לצעיר שעבר תהליך או לצעירה שעברה תהליך, שיש להם כושר השתכרות וכושר ההשתכרות לא מאפשר להם לשכור דירה בנפרד ואלף השקלים יעזרו להם. לא יכול להיות שיפנו אלי צעיר או צעירה שלא עובדים, שיש להם חובות ועוד לא הגיעו להסדרי חובות. זה לא הגיוני. זה לא במסלול הזה.

<קריאה:>
אפשר להגיד לך משהו?

<ציפי נחשון גליק:>
לא. זה לא במסלול הזה. מי שמקבלת קצבת נכות, מי שמקבל קצבת הבטחת הכנסה, זה לא במסלול הזה. הם אוטומטית זכאים לקבל.

<מור ארם:>
זה לא נכון. מקבלי קצבת הבטחה שהן רווקות ללא ילדים, לא זכאיות לסיוע בשכר דירה. היחיד שמקבל, זאת קצבת נכות וגם כאן מדובר ב-700 שקלים שהם פחות מאלף השקלים. אם כן, קודם כל, זה אי דיוק בנוהל ובהנחיה שאת הוצאת.

אנחנו מברכות על הנוהל. אנחנו רואים שזה הדבר היחיד שהתחיל לעבוד וטוב שכך כי הצורך הוא רב. אבל יש כמה דברים ויש כמה התייחסויות שאנחנו רוצות לומר אבל אין זמן. 
<היו"ר מירב בן ארי:>
אין זמן. תתייחסי בקצרה.

<מור ארם:>
בינתיים זה המענה היחיד שפועל ושווה לבדוק את הדברים שעולים מהשטח. קודם כל, בהיבט של נוהל משרד השיכון. אמרתי כבר לציפי שחסרה ועדת חריגים וחסרה ועדת ערר. 

<ציפי נחשון גליק:>
על ההחלטה שלי?

<מור ארם:>
על החלטה שלך ושל משרד השיכון.

<ציפי נחשון גליק:>
בסדר. אז תפני למשרד השיכון עם הערעור שלך.

<מור ארם:>
אני מביאה את זה לכאן.

<היו"ר מירב בן ארי:>
זה בסדר. אני אפנה למשרד השיכון.

<מור ארם:>
אני מאוד רוצה שאנחנו כחלק ממי שיזם את הנושא הזה נהיה בפנים.

<ציפי נחשון גליק:>
את לא יזמת את הנושא הזה, אני מאוד מצטערת. אנחנו במשא ומתן עם משרד השיכון כבר חמש שנים.

<מור ארם:>
לא נריב על זה.

<ציפי נחשון גליק:>
אתם הגעתם והפעלתם לחץ וזה בסדר. אני אומרת לך שמשרד השיכון נשאל, ואני יושבת בלילות לקרוא את הדוחות כדי לא לעכב, ואני אומרת לך בפירוש שאם אני חותמת, היד שלי לא תרעד כשאני חותמת. אני לא אחתום על צעירה שיש לה חובות בגובה של שמונים אלף וחמישים אלף שקלים כי זה יסבך אותה מפני שמחרתיים יבוא אליה מישהו ויפנה אותה מהדירה ואז היא לא יכולה לקבל שכר דירה לכל החיים שלה.

<היו"ר מירב בן ארי:>
אני רוצה להגיד לך משהו. עם כל הכבוד לך, ובאמת יש לי הרבה כבוד לארגון שלכם, מי שהוביל את הנושא הזה, אלה ציפי ורות מנע. מה שאמרתי לרעות ולאלון, אם אתם זוכרים, בשיחת הטלפון לאחר מכן, אמרתי להם שאני שמחה שאני רק הבאתי את שניהם אבל בטח שלא אמרתי שאני יזמתי או עשיתי.

<מור ארם:>
אמרתי שהיינו חלק.

<היו"ר מירב בן ארי:>
לא אתם יזמתם.

<מור ארם:>
אמרתי שהיינו חלק.

<היו"ר מירב בן ארי:>
לא. לא אתם. היחידות שעשו את זה, היו ציפי ורות מנע שישבו, דנו ורצו קדימה.

יש בעיות עם התכנית לסיוע. קראתי על הבעיות שלכם אתמול בלילה. יש דברים שמקובל עלי ואני גם לא אומר לרות מנע שיעשו איזושהי ועדת ערר.

<ציפי נחשון גליק:>
משרד השיכון משקיע 140 מיליון שקלים בעזרה בשכר דירה. מי שלא מתאים לי המסלול הזה, שילך למסלולים אחרים.

<היו"ר מירב בן ארי:>
לכן אני אומרת שיש כאן דברים נכונים אבל יש כאן דברים שעם כל הכבוד מי שלא עובדת או מתפרנסת, היא לא זכאית לסיוע בשכר דירה.

<מור ארם:>
לא לפי נוהל משרד השיכון.

<היו"ר מירב בן ארי:>
מה זה לפי נוהל משרד השיכון?

<מור ארם:>
אני אסביר. יש נוהל משרד השיכון שאתם ישבתם עליו והוצאתם אותו ויש את הנהלים שלך. בנוהל משרד השיכון כתוב בוודאות גם לצעירות מחוסרות הכנסה.

<היו"ר מירב בן ארי:>
אבל כאן זה לא. עם כל הכבוד, זה לא אותו הדבר. גם במחיר למשתכן יש תנאים מסוימים.

<ציפי נחשון גליק:>
תסבירי לי איך מחוסרות הכנסה שמקבלות אלף שקלים ישלימו עוד 500 שקלים לשכר דירה, כאשר בנוסף היא צריכה לשלם ארנונה, היא צריכה לשלם חשמל, היא צריכה לשלם מים. ממה היא תשלם את זה? מהזנות בה היא עובדת? באמת, עם כל הכבוד. קצת הגיון. ממה היא תאכל?
<מור ארם:>
אני לא רוצה להיות בוטה, אבל אלף שקלים אומרים כמה לקוחות פחות.
<היו"ר מירב בן ארי:>
עזבי. אני לא נכנסת לדיון הזה. זה בזבוז זמן כי מישהי שלא עובדת לא יכולה לשכור דירה. רעות, למה סירבו לכם? על מחוסרות תעסוקה?

<רעות גיא:>
היו הרבה סיבות. כל אחת והסיבות שלה.

<ציפי נחשון גליק:>
כולן חסרות קורת גג עם חובות ולא עובדות.

<היו"ר מירב בן ארי:>
למה נעמי לא קיבלה? את לא עובדת?

<נעמי אדלר:>
בגלל שיש לי משפחה.

<היו"ר מירב בן ארי:>
למה לא קיבלת? כי את לא עובדת?

<נעמי אדלר:>
יש לי משפחה. 

<היו"ר מירב בן ארי:>
את מקבלת קצבה מביטוח לאומי.

<נעמי אדלר:>
לא מקבלת שום קצבה מביטוח לאומי.

<היו"ר מירב בן ארי:>
את עובדת?

<נעמי אדלר:>
בעלי עובד. אני בחופשת לידה.

<ציפי נחשון גליק:>
היא נשואה עם ילד. זה לא במסלול הזה.

<נעמי אדלר:>
אני לא מקבלת קצבת חופשת לידה. אני לא מקבלת כלום כי לפני כן לא עבדתי.

<ציפי נחשון גליק:>
היא נשואה עם ילד. יש מסלול למשפחות.

<היו"ר מירב בן ארי:>
שהוא דרך ביטוח לאומי?

<ציפי נחשון גליק:>
כן. 

<היו"ר מירב בן ארי:>
את מכירה את המסלול?

<נעמי אדלר:>
לא. אני לא מכירה. 

<נעמי אדלר:>
גם כשהייתי ברחוב לא אישרתם לי.

<היו"ר מירב בן ארי:>
אבל יש דרך מול ביטוח לאומי. 
<נעמי אדלר:>
לפי הקריטריונים האלה, בסוף לא נותנים לאף אחד את מה שהוא צריך. הגישו עוד שלושים חברים שלי ואף אחד לא קיבל.

<היו"ר מירב בן ארי:>
33 קיבלו.

<הדס גול:>
אנחנו זיהינו בתוך גלגל שלושים צעירים וצעירות שיכולים להסתייע בסיוע לשכר דירה. מתוכם אנחנו חשבנו שרלוונטי להגיש 11 למסלול הזה שחשבנו שהם מתאימים.

<היו"ר מירב בן ארי:>
קראתם את הקריטריונים.

<הדס גול:>
בסופו של דבר היחידה שקיבלה זאת ריקי שעמדה בקריטריונים וציפי אישרה אותה.

<היו"ר מירב בן ארי:>
למה הם לא קיבלו?

<הדס גול:>
כל הצעירים חסרי הבית שאני מכירה, יש להם חובות. אין אחד שאין לו חובות. 

<ציפי נחשון גליק:>
שלא עובדים ויש להם חובות.

<הדס גול:>
כל הצעירים שאנחנו מכירים יש להם חובות. כל הצעירים מצליחים להחזיק עבודה באופן מאוד מאוד זמני. הם מתחילים משהו, מפסיקים, מתחילים שוב ושוב מפסיקים. המסלול הזה, כמו שציפי הסבירה לי, הוא לא מתאים להם. אנחנו לא מצליחים למצות להם זכויות וגם לא במסלול של דרי רחוב. הם לכאן לא מתאימים ולכאן לא מתאימים ונשארים שוב בלי מענה.

<היו"ר מירב בן ארי:>
עמותת אותות הגישה בקשות?

<תמר אלון:>
אנחנו הגשנו וקיבלנו לגבי כל מה שהגשנו. אני חייבת לומר גם שזה היה מהר מאוד ויעיל מאוד.

<רעות גיא:>
זה גם די הגיוני כי אלה צעירים בתוך מסגרת. שם הוועדה הוא צעירים וצעירות חסרי בית. אם זה לא מתאים להם, בואו נמצא להם מסלול שמתאים להם.

<ציפי נחשון גליק:>
יכול להיות שזה מה שצריך.

<היו"ר מירב בן ארי:>
יכול להיות שזה לא מתאים להם.

<ציפי נחשון גליק:>
אלה שלא בהלנת חירום יצטרכו לעבור דרך הלנת חירום ואז או ללכת להוסטל או ללכת לדירת מעבר. 

<היו"ר מירב בן ארי:>
כשאת נותנת דחייה למישהו ובצדק כי הוא לא עומד בקריטריונים, האם את אומרת לו – לצורך העניין נשואה עם ילד – לפנות לביטוח לאומי? הם יודעים לאן לפנות?

<ציפי נחשון גליק:>
היא זכאית להגיש בשירות לפרט ולמשפחה. היא יכולה ללכת למחלקה לשירותים חברתיים.

<היו"ר מירב בן ארי:>
אולי במכתב הדחייה אפשר להגיד להם לאן לפנות. אם היא נזקקת, המחלקות לשירותים חברתיים משלמים את החודשיים הראשונים.

<היו"ר מירב בן ארי:>
יש בעיה. אי אפשר לתת סיוע בשכר דירה לצעירים ששקועים בחובות או שלא עובדים. אי אפשר טכנית. 

<מור ארם:>
אני רוצה להשלים משפט. אנחנו הכנו כאן מסמך ואני רוצה לתת לך אותו.

<היו"ר מירב בן ארי:>
קראתי אותו.

<מור ארם:>
רק שתדעי שיש כאן התייחסות רצינית. 

<ציפי נחשון גליק:>
אם ההתייחסות רצינית, היית צריכה לתת לי לקרוא אותו קודם.

<מור ארם:>
אני הכנתי אותך.

<ציפי נחשון גליק:>
למה לא שלחת להם את המסמך?

<מור ארם:>
אני הכנתי אותך.

<היו"ר מירב בן ארי:>
למה לא שלחת את זה כמו ששלחת אלי? 

<ציפי נחשון גליק:>
כך לא עובדים. 

<היו"ר מירב בן ארי:>
ציפי, את כועסת.

<ציפי נחשון גליק:>
אני מאוד כועסת. אני יושבת ימים ולילות ולא יכול להיות שיגידו כאן על השולחן הזה בכנסת שרק הסיוע בשכר דירה עובד. אנחנו לא משחקים במשרד הרווחה. הלוואי והייתי עובדת בצורה מאווררת כמו שכל עובדי העמותות עובדים. לא מקובל עלי. 

<היו"ר מירב בן ארי:>
אל תתערבי, אני לא רוצה לשמוע אותך. אני אומרת לך ברצינות ובאמת, אני לא רוצה לשמוע אותך. לא. אני לא רוצה לשמוע אותך. שיהיה ברור. יש גבול גם לי. אם יש לך נייר כזה יפה, היא הכתובת ולא אני. ציפי, אנחנו לא פעם ראשונה בוועדות את ואני. לא הייתה ועדה בכנסת הזאת, כולל לריב עם חברות כנסת נוספות שלא הגנתי ובתוקף עליך. 

<ציפי נחשון גליק:>
אני לא רוצה שיגנו עלי. 

<היו"ר מירב בן ארי:>
את לא צריכה אבל לפעמים אין מישהו שיודע.

<ציפי נחשון גליק:>
את חושבת להעביר 300 אלף שקלים לרשות מקומית זה מעכשיו לעכשיו? את לא יודעת באיזו מדינה את חיה. לבוא ולהעביר כאן ביקורת זה הכי קל.

<מור ארם:>
אבל לברך על המוגמר - - -

<ציפי נחשון גליק:>
אל תברכי על המוגמר. לא צריך שתברכי על המוגמר.

<מור ארם:>
אני שלחתי לך בדיוק על מה אנחנו הולכות לדבר.

<היו"ר מירב בן ארי:>
אני לא רוצה לשמוע. אני באמת לא רוצה לשמוע. אם היית עושה עבודה כמו שצריך, היית שולחת לה לפני כן.

<מור ארם:>
שלחתי לה.

<היו"ר מירב בן ארי:>
מסתבר שכנראה לא. את יודעת מה, אפילו אני שאני חברת כנסת, כשאני שולחת משהו, וכל אחד כאן מכיר אותי, אני מוודאת האם החומר נקרא, האם ראו אותו ואני לא באה ונופלת כאן בטח לא על עובדי ציבור שיש להם עבודה כל כך נאמנה בטח כלפי הוועדה הזאת. זה לא מתאים וזה לא לעניין והדבר האחרון שרציתי זה שיהיה כאן ויכוח כזה.

ציפי, לא רק לפרוטוקול אלא למען הסר ספק, את יודעת את מה שאני חושבת ומה שאנשים כאן פועלים בשטח חושבים. עבודתך והעבודה בשטח קיימת. נפתחו כאן דיוריות, נפתחו דירות מעבר ואנחנו בשיחות על שלטרים ברמה של לחפש מבנים. עם כל הכבוד, יש עוד דברים טובים חוץ מתכנית הסיוע. אם כן, אל תתני לנו ציונים.
גם תכנית הסיוע עובדת.

<מור ארם:>
נכון.

<היו"ר מירב בן ארי:>
אני רוצה להגיד עוד משהו. תכנית הסיוע לצעירים עובדת. יכול להיות שבמסגרת הזו חבר'ה עם חובות וחבר'ה נשואים או כאלה שעושים שירות לאומי או צבא, הם לא בתכנית לסיוע לצעירים. הם פשוט לא בתכנית הזאת. אני מבחינתי, אם אני שואלת ואני רוצה חבר'ה שעברו תהליך ויצאו מההוסטל והגיעו לדירת מעבר ועכשיו הם עדיין לבד כי אין להם לאן לחזור, אבל לאט לאט היא יוצאת מהזנות ויוצאת מהסמים ומצליחה לשלם חובות – וכבר פגשתי כאלה, וגם לריקי היו חובות שהיא שילמה אותם – להם נראית תכנית הסיוע לצעירים. אני מצטערת שלא הגשמתי את כל הפנטזיות אבל לפחות לאותם 33 שכבר אישרנו והיו בלי כלום, לפחות זאת התחלה.
אני רוצה לומר לך משהו כי אני יודעת שאתן פועלות מהלב. הייתה כאן שיחה מאוד קשה ואני יודעת שיש לכן כוונות טובות. ראשית, תשלחי אליה. שנית, תשלחי לרות מנע. 

<מור ארם:>
חשבתי שהיא תהיה כאן.

<היו"ר מירב בן ארי:>
לא. ממש לא. את גם לא באה לכאן בלי לתת למשרדים. אני אומר לך עוד משהו. זאת לא חכמה לתת לי ולדב חנין, אם את באמת רוצה לעשות שינוי.

<מור ארם:>
אני מסכימה אתך.

<היו"ר מירב בן ארי:>
היית צריכה לשלוח לרות מנע, לציפי וגם לעמותות. 

<מור ארם:>
אני מסכימה אתך ואני מתנצלת כאן על שהמסמך לא הגיע. הדברים הועברו לציפי.

<היו"ר מירב בן ארי:>
הדברים הועברו, עזבי. אני יודעת שיש לכם כוונות טובות.

<מור ארם:>
זה מעבר לכוונות טובות.

<היו"ר מירב בן ארי:>
כך לא עובדים. 

<ציפי נחשון גליק:>
אם את שולחת אתמול, את מצפה שאני אקרא את זה להיום?

<מור ארם:>
לא שלחתי לך אתמול. שלחתי לך לפני כמה ימים.

<היו"ר מירב בן ארי:>
אני חייבת לסיים את הדיון כי יש מישהו שמחכה לי כבר מ-1:15. אני מסכמת את הדיון.

אני מודה לכל מי שהגיע לכאן. כמו שאמרתי, ביום חמישי אני בתל אביב ואז גם אבדוק מה מצב השלטרים ומצב ההוסטל.

מומי, בשבוע הבא אני בחיפה ונבוא לראות את הדברים. אני מבינה שכבר קבעת עם גיא. בסדר.

תמר, את יודעת למה אני מחכה. לעדכונים. 

עיריית ירושלים ורעות, אנחנו מדברים על המאתיים אלף שקלים עוד השבוע. נראה איך נתקדם גם בפילנתרופיה אבל גם אצלכם. לא נעים לומר אבל זו העיר היחידה שיש לה שר לענייני ירושלים ותקציב לענייני ירושלים ואולי גם זאת דרך.

אני מבקשת שתשלחי ותשלחי גם לרות מנע ממשרד השיכון. את יודעת מי זאת?

<מור ארם:>
בטח שאני יודעת.

<היו"ר מירב בן ארי:>
אז תשלחי לה ותקבלי את ההערות. אני מבטיחה לך שבישיבת הוועדה הבאה, אם תכיני אותנו לפני כן, אתן רבע שעה לראות אם היו התפתחויות. 

<אריאלה רבינוביץ:>
אני מוצאת בזה קצת קושי שכל פעם מביאים צעירות. אני רואה בזה איזושהי התעללות משנית של הוועדה. אני חושבת שצריך מאוד להקפיד. 

<הדס גול:>
מדובר בבחורה בת עשרים שנרשמה לדיון על דעת עצמה. אין לי שום אחריות עליה לא חוקית, לא טיפולית ולא שום דבר. בחורה בת עשרים שרוצה לדבר בוועדה שהוקמה לכבודה. 

<היו"ר מירב בן ארי:>
תודה רבה. הישיבה נעולה.
<הישיבה ננעלה בשעה 13:25.>

